**Innspill til energi- og miljøkomiteen**

Bygg-, anlegg- og eiendomsnæringen er Norges største fastlandsnæring. Totalt jobber over 400.000 i næringen, med en samlet omsetning på vel 1500 milliarder og en verdiskaping på kr. 400 mrd. Vi sørger for sysselsetting i omtrent hver eneste kommune over det ganske land. Byggenæringens Landsforening (BNL) er den største arbeidsgiver og interesseorganisasjonen for byggenæringen i Norge. BNL er en paraplyorganisasjon for 13 bransjer, og har om lag 3600 medlemsbedrifter med 77 000 årsverk.

**Energieffektivisering**

Energieffektivisering er det tiltaket som raskest kan frigjøre ren fornybar energi i til andre formål i samfunnet. Energikommisjonen viste til et stort potensial for energieffektivisering, opp mot 20TWh frem mot 2030. Kraftløftet i regi av LO og NHO har tatt til orde for at energibruken i bygg ikke skal være mer enn 69 TWh i 2030. Energikommisjonen pekte på at det er nødvendig med en virkemiddelpakke for å utløse det store energisparepotensialet. En sentral del av dette er økte tilskudd til energieffektivisering både i bolig og næringsbygg. SINTEF, NTNU, EBA og Skanska har laget en rapport som peker på at det er nødvendig med et støttebeløp på kr 4-5 mrd. for å utløse 13 TWh i 2030. Energitilskuddsordningen til husholdningene har ikke vært innrettet på en måte som har gitt volum av energisparing i husholdningene, og den totale bevilgningen har vært for liten. For å øke volum ber vi om at tilskuddsordningene til husholdningene utvides til teknologinøytrale tilskuddsordninger tilsvarende det som er for næringsbygg. I næringsbygg er det største energieffektiviseringspotensialet, og det er avgjørende med en kraftfull satsning i denne bygningsmassen for å ta ut det store energisparepotensialet.

BNL ber om at kap. 1825, post 50 økes fra 180 millioner til kr. 2 mrd. til energieffektivisering:

* Kr. 1 mrd. til energitilskuddsordningen i husholdningene, til å utløse sparepotensialet som ligger i kjente løsninger.
* Det settes også av kr. 1 mrd. til energieffektivisering av næringsbygg.

En økning til 2 mrd til energieffektivisering er en kraftig opptrapping. Det å se på utformingen av strømstøtteordningen for å bidra til inndekning til en slik satsing kan være hensiktsmessig. Strømstøtteordningen gir i dag ingen insentiver for energieffektivisering.

Byggenæringen opplever en svært krevende markedssituasjon på grunn av økte renter, økte byggekostnader og usikkerhet i markedet. De er viktig at næringen beholder fagkompetanse slik at vi kan bygge viktige klimaløsninger fremover. Samfunnet bør benytte ledig kapasitet i byggenæringen til å få fart på energieffektivisering.

**Utslippsfrie anleggsplasser**

En krevende markedssituasjon utfordrer grønn omstilling i byggenæringen. Bedriftene har mindre kapital å bruke på omstilling. Våre medlemmer melder om at også det offentlige kutte i klima- og miljøambisjoner for å spare kostnader. Dette ser vi også innen utslippsfrie anleggsmaskiner. Tall fra maskingrossisternes forening viser en generell nedgang i salget på nullutslippsmaskiner med 27% sammenlignet med samme periode i fjor. Samtidig med et krevende marked, har Enova endret sine støtteordninger hvor ordningen har blitt uforutsigbar, og totalen som bevilges er for liten. Miljødirektoratets rapport: *Klimatiltak i Norge mot 2030: Oppdatert kunnskapsgrunnlag om utslipp reduksjonspotensial, barrierer og mulige virkemidler* viser at det er mulig å nå 100% utslippsfritt innen 2030. For å nå dette målet må 9% av anleggsmaskinene være utslippsfrie i 2024, mot 4% i 2023. Det fordrer imidlertid en kraftig opptrapping av virkemidlene. Støtteordningene må være forutsigbare og langsiktige, og tilskuddsrammen må økes slik at den er i tråd med målet om 100% utslippsfritt i 2030.